b'\n_START_ARTICLE_\nRafija\n_START_SECTION_\nPanaudojimas\n_START_PARAGRAPH_\nRafijos daug kur naudojamos, da\xc5\xbeniausiai tekstil\xc4\x97je ir statybose. Auginimo kra\xc5\xa1tuose i\xc5\xa1 rafijos pluo\xc5\xa1to gamina virves, i\xc5\xa1 medienos\xc2\xa0\xe2\x80\x93 sijas, lapais dengia stogus.\n_START_SECTION_\nPluo\xc5\xa1tas\n_START_PARAGRAPH_\nNuo kiekvieno plunksni\xc5\xa1ko lapo lapelio apatin\xc4\x97s dalies nulupamas plau\xc5\xa1ingas sluoksnis, i\xc5\xa1 kurio gaunami ilgi ploni plau\xc5\xa1ai, kuriuos galima da\xc5\xbeyti ir naudoti audimui ar pynimui. I\xc5\xa1 tokio pluo\xc5\xa1to gaminami \xc4\xafvair\xc5\xabs gaminiai, pradedant skryb\xc4\x97l\xc4\x97mis ir apavu bei baigiant dembliais. Paprastas rafijos pluo\xc5\xa1tas eksportuojamas ir daugelyje \xc5\xa1ali\xc5\xb3 pardavin\xc4\x97jamas kaip sodui skirti rai\xc5\xa1teliai ar \xc5\xa1iaip kaip \xe2\x80\x9enat\xc5\xabral\xc5\xabs\xe2\x80\x9c rai\xc5\xa1teliai. Pavyzd\xc5\xbeiui, sodininkai rafijos rai\xc5\xa1teliais apri\xc5\xa1a \xc4\xafskiep\xc4\xaf poskiepyje.\n_START_SECTION_\nG\xc4\x97rimai\n_START_PARAGRAPH_\nI\xc5\xa1 rafij\xc5\xb3 gaminami kult\xc5\xabri\xc5\xa1kai svarb\xc5\xabs g\xc4\x97rimai. Rafij\xc5\xb3 sula turi nema\xc5\xbeai cukr\xc5\xb3, tad rafijos palm\xc4\x97s vir\xc5\xa1uje i\xc5\xa1pjaunama skyl\xc4\x97, prie kurios pritvirtinamas i\xc5\xa1 moli\xc5\xabgo padarytas indas, \xc4\xaf kur\xc4\xaf teka baltas pieni\xc5\xa1kas skystis. Taip renkant sul\xc4\x85 rafijos medis paprastai \xc5\xbe\xc5\xabsta._NEWLINE_Surinktai sulai leid\xc5\xbeiama kelias dienas r\xc5\xabgti. K\xc4\x85 tik surinkta sula yra saldi ir atrodo \xc5\xa1iek tiek gazuota. R\xc5\xabgstant vis daugiau cukraus virsta alkoholiu. Taip pagamintas g\xc4\x97rimas vadinamas palmi\xc5\xb3 vynu. Rafijos vynas paprastai b\xc5\xabna saldesnis u\xc5\xbe taip pat gamint\xc4\x85 alyvpalmi\xc5\xb3 vyn\xc4\x85. Distiliuojant palmi\xc5\xb3 vyn\xc4\x85 galima gauti stipresnius g\xc4\x97rimus, pvz., ogogoras. Kra\xc5\xa1tuose, kur auga rafijos ar alyvpalm\xc4\x97s, sve\xc4\x8dius tradici\xc5\xa1kai vai\xc5\xa1ina i\xc5\xa1 palmi\xc5\xb3 pagamintu palmi\xc5\xb3 vynu ar ogogoru.'